În anumite locuri de detenție, teroriștii capturați sunt omorâți de mai multe ori. Duși, de pildă, sub o spânzurătoare, li se pune o cagulă oarbă pe cap, sunt suiți pe scăunel și li se bagă gâtul în laț. Cineva citește o sentință, urmează niște secunde în care insul respectiv psihic moare. Apoi, e dat jos și retrimis în celulă. Unii dintre autorii pseudoexecuției râd satisfăcuți.

Așa râdea ieri ministrul Tudorel. „Este că v-au trecut toate sudorile?”, spunea rânjetul său periodic, în vreme ce își recita poliloghia încheiată cu singura frază care conta: „Nu e oportună revocarea procurorilor-șefi”.

„Nu e oportună”... Nu că n-ar fi corectă, nu că n-ar fi îndreptățită prin tot ce spun, nu că n-ar fi așteptată de prietenii Justiției, dar, vedeți dumneavoastră, nu e momentul!



Mai bine de o jumătate de ceas, ministrul Tudorel a mitraliat DNA din toate pozițiile, repetând că și-a depășit atribuțiile, că a încălcat separația puterilor în stat, că a creat presiuni asupra Guvernului, intimidând și descurajând legiuitorul delegat.

Adicătelea, noaptea lui Iordache și Ordonanța 13 erau bune și frumoase, procurorii, niște teroriști antiguvernamentali, iar sutele de mii de oameni ieșiți în stradă niște năuci manipulați.

DNA ar fi uzurpat puterile constituționale ale executivului Grindeanu, a continuat să abereze ritos acest Iordache vorbăreț, când e cât se poate de clar și pentru ultimul imbecil că procurorii nu au anchetat oportunitatea și conținutul Ordonanței 13, ci modul fraudulos în care a fost adoptată. Trebuie lăsat Guvernul să măsluiască acte în liniște, a cântat pe nas menestrelul Tudorel.

Ca într-o piesă bulevardieră, în clipa în care, logic, ar fi urmat anunțul dării afară cel puțin a doamnei Kovesi, d-sa a concluzionat abrupt că nu e momentul. O execuție simulată a teroriștilor DNA – scoateți-le lațul și coborâți-i de pe scăunel. La finalul ăsta schimbat or fi lucrat și vederile față către față cu conducerea UE la Bruxelles și cu ambasadorul SUA la București...

De fapt, tot acest monolog teatral a fost declamat de Tudorel menestrel ca să-i asigure pe cei care l-au pus în funcție că, îndată ce se va ivi prilejul, execuția va fi cât se poate de adevărată.